ፕሬዚዳንት ሳህለወርቅ ከጀርመኑ ፕሬዚዳንት ፍራንክ ዋልተር ስቴይንሜዬር ጋር ውይይት አደረጉ
ፕሬዚደንት ሳህለወርቅ ዘውዴ የጀርመኑ ፕሬዚዳንት ፍራንክ ዋልተር ስቴይንሜዬርን በብሔራዊ ቤተመንግስት ተቀብለው በተለያዩ  የሁለትዮሽ ጉዳዮች  ላይ  ውይይት አካሄደዋል።ፕሬዚዳንት ፍራንክ ዋልተር ስቴይንሜዬር የኢትዮጵያ ይፋዊ የሥራ ጉብኝታቸውን  በዛሬው ዕለት ጀምረዋል።     ፕሬዚዳንት ፍራንክ ዋልተር ስቴይንሜዬር ከፕሬዚደንት ሳህለወርቅ ጋር ባደረጉት ቆይታም በሁለቱ አገራት የሁለትዮሽ እና ተያየዥ ጉዳዮች ዙሪያ ምክረዋል ።ፕሬዚዳንት ሳህለወርቅ በንግግራቸው በአሁኑ ወቅት ኢትዮጵያን ለመጎብኘት ትክክለኛ ሰዓት መሆኑን በመጠቆም፥ ሀገሪቱ በተለያዩ ዘርፎች ላይ ለውጥ እያካሄደች መሆኑን ተናግረዋል።በተጨማሪም ኢትዮጵያ ከጀርመን ጋር ያላትን የሁለትዮሽ ግንኙነት ይበልጥ ማጠናከር ፍላጎት እንዳላት  ገልጸዋል።ኢትዮጵያ በንግድና ኢንቨስትመንት ዙሪያ የሁለቱን ሀገራት የጋራ ተጠቃሚነት ለማረጋገጥም  መልኩ በትብብር ለመስራት ከፍተኛ ፍላጎት ያላት መሆኑን ፕሬዚዳንት ሳህለወርቅ ተናግረዋል።ፕሬዚዳንት ዋልተር በበኩላቸው በኢትዮጵያ እየተካሄደ ያለውን ሁለንተናዊ ለውጥ በማድነቅ  ፥ ለውጡ ቀጣይነት እንዲኖውም በጋራና በትብብር ለመስራት ፍላጎት ያላቸው መሆኑን ገልፀዋል።በኢትዮጵያ በአዲድ መልክ በተዋቀረው ካቢኔም ሴቶችን ወደ ስልጣን በማምጣት ሴቶች በሀገራዊ ጉዳዮች ላይ ያላቸውን ተሳትፎ በማሳደግ ረገድ የተሠራውን ስራ አድንቀዋል።ኢትዮጵያ ከኤርትራ ጋር የነበራትን ልዩነት በመፍታት በቀጠናው የነበረውን የሰላም ችግር ከሥረ መሠረቱ ለመፍታትም የተወሰደውን እርምጃ አድንቀዋል ።ጀርመን በንግድ፣በኢንቨስትመንት፣በሥልጠናና በሌሎች ጉዳዮች ላይ ከኢትዮጵያ ጋር በትብብርና በቅርበት የምትሠራ መሆኑን ፕሬዚዳንት ዋልተር ተናግረዋል።በጀርመን የሚገኙ ትልልቅ ኩባንያዎች ያላቸውን እምቅ ዕውቀትና ገንዘብ ተጠቅመው በኢትዮጵያ መዋዕለ ንዋያቸውን እንዲያፈሱ ፍላጎት ያላቸው  መሆኑንም ጠቁመዋል።